Wees gereed Suid-Afrika! - SA House Churches
Onthou in drome en visioene gaan dit meesal oor die simbole in die droom of visioen en nie so seer wat die storielyn ons vertel nie. Geboue is byvoorbeeld menslike strukture, 'n gebou met meer as een verdieping 'n gemeente of 'n kerkdenominasie met verskeie afdelings, bome is mense en verskillende mense is die verskillende tipe boodskappers van die evangelie. Die rukwind is 'n aanslag teen ons maar ook 'n skielike ingryping van God af. Met die beproewing kom ook die verlossing. God gebruik altyd aanslae van die bose (draai dit om sodat dit vir ons ten goede meewerk) om sy wil in ons lewens uit te voer. Die "rukwind" is iets wat skielik gaan gebeur.
Dit gaan vir party mense in Suid-Afrika en in die kerk nie so moeilik wees nie maar vir ander gaan dit 'n baie traumatiese ondervinding wees. Hierdie rukwind en hierdie storm maak dinge bitter moeilik vir mense en vir die kerk. Dit vee egter ook godsdiens of vlees werkinge in ons lewens, in ons land en in die kerk plat. Dink aan die drie varkies se huise. Die huis gebou met gras, hooi en stoppels gaan nie bly staan nie.
Mense se geloof gaan getoets word. Selfs mense buite die kerk gaan swaarkry. God is lief vir mense en vir sy kerk en Hy is nie ons vyand nie. Hy gaan egter dinge toelaat en selfs doen wat ons geloof gaan toets. Hy gebruik hierdie negatiewe goed om ons te bevoordeel. Godsdiens het ons ver weggeneem van ware aanbidding, ware geloof en ware verhouding met God en met ander mense. Ons prioriteite is baie ver van die merk af. God gebruik die aanslae van die bose om "godsdiens" en "vlees-werkinge" uit sy kerk te verwyder en om ons te suiwer. Ja, daar is aanslae van die bose maar God gebruik dit ten goede. Partykeer kom beproewinge van God af. Partykeer verwar ons die aksies van God met aanslae van die duiwel. Dit is partykeer so vermeng dat ons werklik nie weet hoekom dinge met ons gebeur nie.
Lees asseblief ook die volgende inskrywings: Hate Crimes Bill, en Nuwe Uitdagings Vir Die Christelike Kerk In Suid-Afrika